บตท.ซื้อพอร์ตสินเชื่อ เล็งออกตราสารMBS
&#8220;บตท.&#8221; ประกาศลุยซื้อพอร์ตสินเชื่อบ้าน 1.5 หมื่นล้านในช่วงครึ่งปีหลัง
6 ส.ค. 2558

“บตท.” ประกาศลุยซื้อพอร์ตสินเชื่อบ้าน 1.5 หมื่นล้านในช่วงครึ่งปีหลัง
นางพรนิภา หาชัยภูมิ กรรมการและ ผู้จัดการบรรษัทตลาดรองสินเชื่อที่อยู่อาศัย (บตท.) เปิดเผยว่า เมื่อเร็วๆ นี้คณะกรรมการ บตท.มีมติให้ทำสัญญารับซื้อพอร์ตสินเชื่อที่อยู่อาศัยจากธนาคารรวมประมาณ 1.5 หมื่นล้านบาท โดยเตรียมจะซื้อพอร์ตสินเชื่อบ้านจากธนาคารกสิกรไทยประมาณ 7,500 ล้านบาท ธนาคารไทพาณิชย์ 5,000 ล้านบาท และธนาคารทิสโก้ 1,000 ล้านบาท
“ในช่วงภาวะเศรษฐกิจซบเซา ธนาคารพาณิชย์เข้มงวดการปล่อยสินเชื่อบ้านหันไปหารายได้ค่าธรรมเนียมมากขึ้น ทำให้ยอดการปล่อยสินเชื่อบ้านมีอัตราลดลงนั้น ไม่กระทบกับแผนการรับซื้อพอร์ตสินเชื่อบ้านจาก บตท. เนื่องจากการรับซื้อพอร์ตสินเชื่อบ้านของ บตท.ปีละ 1-1.5หมื่นล้านบาท มีสัดส่วนเล็กน้อยเมื่อเทียบกับยอดการปล่อยสินเชื่อบ้านใหม่ในระบบธนาคารพาณิชย์ที่อยู่ที่ประมาณ 5-6 แสนล้านบาท/ปี” นางพรนิภา กล่าว
ในขณะเดียวกัน ต้นไตรมาส 4 บตท.มีแผนที่จะออกตราสารหนี้ที่มีสินเชื่อที่อยู่เป็นหลักทรัพย์ค้ำประกัน (MBS) ไม่ต่ำกว่า 7,500 ล้านบาท อายุประมาณ 5 ปี ซึ่งคาดว่าจะได้รับการตอบรับจากนักลงทุนประเภทสถาบันและบริษัทประกันชีวิตจำนวนมาก หลังจากเมื่อเดือน มิ.ย.ที่ผ่านมา บตท.ได้ออกพันธบัตรวงเงิน 1,500 ล้านบาท ก็ได้รับการตอบรับจากนักลงทุนจำนวนมาก มีการแสดงเจตจำนงการลงทุนมาก ทำให้ได้รับดอกเบี้ยที่ดีและมีต้นทุนต่ำกว่าปีที่แล้ว อีกทั้ง บตท.ได้รับการจัดอันดับเรตติ้งจากทริสที่อันดับ AA-
สำหรับการแก้ไขกฎหมายบตท.นั้น สำนักงานคณะกรรมการนโยบายรัฐวิสาหกิจ (สคร.) ได้เห็นชอบแล้ว